钦定古今图书集成/理学汇编/学行典/第137卷 > 朱子大全集 > 《与王枢使札子》
## 钦定古今图书集成/理学汇编/学行典/第137卷 > 朱子大全集 > 《与王枢使札子》

“熹不避狂僭渎尊之罪，复有迫切之恳，须尽布陈。熹
素愚昧，不晓物情，加以闲散日久，尤不谙悉吏事，至
此将及一年，凡所施为，虽不敢不竭愚虑，而所见乖
谬，动失民和。四方士友贻书见责者，积于几阁，不知
其几。而前件陈克己者，尤其详尽，其闲历数谬政，无
一可者，迹其所闻，皆有实状。区区鄙劣，亦岂不欲痛
自矫厉，以补前愆，而精力凋残，已有所不能及者矣。”
窃以为此非奸民猾吏流言飞文之书，乃出于相爱
慕来问学之口，尤足取信，故敢冒昧缴连陈献。若蒙
钧念，得以遍呈东府两公，庶几有以察熹前言之非
妄者，早为开陈，亟赐罢免。或如前两札所请者，则熹
犹可以不重得罪于此民，而此邦之人，犹可以安其
生业，而免于“流亡”死徙之患，不胜幸甚。